<classify> SERIKALI imekamilisha kanuni zitakazozilazimisha asasi za kiraia kuweka wazi vyanzo vya rasilimali, matumizi ya fedha na miradi itakayotekelezwa kwa mwaka wa fedha.Aidha, imesisitiza kutoongeza muda kwa asasi za kiraia kuwasilisha taarifa za vyanzo vya fedha, matumizi na mikataba ya makubaliano ya ufadhili wa miradi hiyo.Septemba 28 mwaka huu, Naibu Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile, alitoa siku 30 kwa asasi za kiraia kutekeleza maagizo nane na endapo asasi hizo zitashindwa kutekeleza basi zitafutiwa usajili.Miongoni mwa maagizo hayo, Dk Ndugulile alisema kabla ya asasi za kiraia kutekeleza miradi yao, sharti ziwasiliane na ofisi ya msajili wa mashirika yasiyokuwa ya kiserikali na kuzingatia ushiriki wa wazawa kwenye miradi.Akizungumza kwenye ufunguzi wa wiki ya asasi za kiraia jana jijini hapa, Katibu Mkuu Wizara ya Afya, Dk John Jingu, alisema tayari kanuni zitakazotumika kusimamia asasi za kiraia zimeshakamilika.Dk Jingu ambaye alikuwa akimwakilisha Waziri Mkuu, Kassim Majaliwa, alisema kanuni hizo zimeshachapishwa kwenye gazeti la serikali namba 609, Oktoba 19, mwaka huu.Alizitaja baadhi ya kanuni hizo ni zile zinazotaka asasi za kiraia kuweka wazi vyanzo vya rasilimali, matumizi, miradi inayotekelezwa na inayotarajiwa kutekelezwa. Nyingine ni kutaka ufadhili unaozidi Sh milioni 20 kutangazwa kwenye vyombo vya habari.Dk Jingu aliitaja kanuni ya tatu ni kutaka uwazi na uwajibikaji kwenye masuala ya kifedha huku kanuni ya nne ikizitaka asasi hizo kuwajibika kwa wananchi kupitia mifumo ya serikali za mitaa.Aidha, Dk Jingu alisema serikali inatambua mchango wa asasi za kiraia katika uchumi na maendeleo, kupambana na rushwa pamoja na kuhimiza uwazi na uwajibikaji kwenye rasilimali za umma.Pamoja na juhudi hizo kuna baadhi ya asasi zinashindwa kutekeleza mambo hayo, hivyo serikali kushindwa kutambua misaada na ufadhili, alibainisha. Alisema hali hiyo inachangia kuibua malalamiko na migongano kutoka kwa wafadhili, asasi zenyewe na wananchi ambao ni walengwa kwa miradi.Baadhi ya asasi zimekuwa na matumizi yasiyo sahihi na kujificha kwa kutokuwa na uwazi kwenye fedha zao, jambo ambalo linafanya zitumike vibaya, alisema.Kwa upande wake, Rais wa The Foundation for Civil Society TCS, Dk Stigmata Tenga, alisema asasi za kiraia zinatambua juhudi za Rais John Magufuli katika kuleta nidhamu ya utendaji kazi na kupambana na rushwa kwenye nyanja mbalimbali.  <topic>: KITAIFA 